Menningar- og íþróttasvið Reykjavíkur

Menningar- og íþróttasvið Reykjavíkur (áður Íþrótta- og tómstundasvið Reykjavíkur, þar áður Íþrótta- og tómstundaráð, enn áður Æskulýðsráð) er starfssvið í stjórnsýslu Reykjavíkurborgar sem skipuleggur tómstundastarf fyrir börn og unglinga, menningu og íþróttastarf í borginni. Starfsemin er umfangsmikil og nær yfir rekstur allra frístundamiðstöðva, frístundaheimila og félagsmiðstöðva í Reykjavík, auk Hins hússins og Fjölskyldu- og húsdýragarðsins. Að auki rekur Íþrótta- og tómstundaráð fjórar íþróttamiðstöðvar og sjö sundlaugar og ylströndina í Nauthólsvík. Sviðið sér líka um rekstur Borgarsögusafns, Borgarbókasafns og Listasafns Reykjavíkur.

Æskulýðsráð Reykjavíkur var stofnað árið 1956 og sá í fyrstu um rekstur tómstundaheimilis við Lindargötu. Árið 1964 flutti starfsemin í Fríkirkjuveg 11 sem áður hafði verið í eigu Góðtemplarareglunnar. 

Sviðið sér líka um Skrekk sem er hæfileikakeppni grunnskóla Reykjavíkur.

 Saltvík 
Sviðið rak aðstöðu fyrir börn og unglinga í Saltvík, á Kjalarnesi. Reykjavíkurborg keypti jörðina 1963 og 1967 var opnað þar útivistarsvæði og aðstaða fyrir börn og unglinga á vegum Æskulýðsráðs Reykjavíkur. 1971 var t.d. haldin þar Saltvíkurhátíðin að frumkvæði hljómsveitarinnar Trúbrots og Æskulýðsráðs. Æskulýðsráð rak jörðina fram á miðjan 9. áratuginn þegar hún var leigð undir aðra starfsemi. Jörðin var seld árið 1997 og þar er núna kjötvinnsla. 

Flokkur:Reykjavíkurborg